  Виталий Пронин Кылем арня ӵоже Ижын мынӥзы сӧсыр усточиос куспын вожвылъяськонъёс - калыккуспо 2-тӥ Парадельфийской шудонъёс. Удмуртиысь пӧртэм сценаос вылын возьматэмын 300-лэсь трос кырӟан-эктон номеръёс, театр постановкаос. Со сяна, адӟыны луиз суредасьёслэсь но кибашлыослэсь 500-лэсь уно ужъёссэс. Э. Санчай-ОолТупатскизы Вожвылъяськонлэн ны-рысетӥ нуналъёсаз шугъяськон кылдӥз вал: усточиослы сётэмын республикаысь валтӥсь сценаос, нош учкисьёс ӧвӧл. Театр кассаосын ялонъёс ошылэмын: «Дунтэк билетъёс вань», нош пуконъёс бушесь. Кылсярысь, эктонэз 10 аресъемъёс но валаны быгатысалзы ук. Вылаз ик, инвалидъёсын пумиськон - мукетгес улонэн тодматскон: адӟе ай, макем кужмоесь соос. Нокыӵе мотивационной тренер - та вакытэ со туж модной лыдъяське - утчано ӧвӧл. Умой, Парадельфийской шудонъёсты радъясьёс нырысетӥ нуналэ ик югдурез адӟизы, залъёс тырмизы. Отӥяз театръёсын пукон интыез ик ӧй вал ни. Волонтёръёс - быдэс рота Бадӟым ужрадэз ортчытыны волонтёръёсты люказы ни сентябре ик. Татчы куриськисьёс ӧжыт ӧй вал, но басьтӥзы 18 арессэс тырмытэмъёсты гинэ, уго сӧсыръёсын ужаны нимысьтыз тодон-валан но, кужым но кулэ. Угось волонтёрлы куддыръя ас группаеныз суткаяз 24 час ӵоже ужано луылӥз. Кылсярысь, Венгриысь Never give up band коллективысь 9 мурт пӧлысь 1-ез гинэ, пе, англи кылэз тодэ. Соин таяз учырын туж бадӟым юрттэт сётӥзы удмурт студентъёс - Удмурт филологияя, финно-угроведениея но журналистикая институтын дышетскисьёс. Татын уго венгер кылэз дышетӥсь егитъёс вань. — Мон венгеръёсын ужасько, - шуэ 3-тӥ курсысь студент Павел Зорин. - Кырӟась эшъёсы, уката ик пиос, туж шаплыесь. Соос сомында юасько-верасько, мынам ӝытазе анлыосы мырдэм усьясько ни. Оглом 100-лэсь трос волонтёръёс ужазы пӧртэм площадкаосын. Тужгес секыт вал сӧсыръёсты автобусъёсы пуктон-васькытон - татын 50 мурт, жадёнэз тодытэк, тыршиз. Соин Удмуртие вуэм куноос тау карон кылъёссэс верало волонтёръёслы. Москваысь крезьгуръя А. Шнитке нимо кун институтысь дышетӥсь, «Вокал» номинациысь жюрилэн тӧроез Анна Алябьева синмаськиз асьме волонтёръёслы: — Соос косэмез возьмаса уг уло, ваньзэ адӟо, кытӥяз шӧдо но кадь. Валамон, соос зол дасямын, таӵе егитъёсын данъяськыны луэ. Уго палэнысен ваньмыз туж капчи адӟиське: пумитазы, интыязы, сцена вылэ вуттӥзы, аппаратура ӟеч. А. Козлов но А. ПестеревМа, волонтёръёстэк журналистъёслы но секыт луысал. Кылсярысь, Курганысь «Надежда» дуэтысь нылъёсын вераськыны малпай но, соос йырзэс шонало: ми, пе, урод кылӥськом. Соку син куспын вуиз сурдопереводчик Марина (тӧлпери кадь нылашлэсь фамилизэ но тодыса ӧй вуы) - со милемлы юрттӥз ог-огмес валаны. Кырӟан огазея Бадӟым вожвылъяськон вал Операя но балетъя театрлэн сцена вылаз. Уго кырӟасьёс кӧня ке номинацияя люкемын вал: эстрада но, академической кырӟан но, ансамбльёс но, фольклор но. Жюрилэн ёзчиез, Москваысь крезьгуръя А. Шнитке нимо кун институтысь кырӟан искусствоя кафедралэн кивалтӥсез Михаил Кизин пусйиз: — Туж шумпотӥсько, таӵе усточиосты адӟыны-кылзыны кылдӥз шуыса. Кырӟан огазея сӧсыръёсты но таза адямиосты, егитъёсты но мӧйыосты. Куара сётэмын ке - со Инмарлэн кузьымез ини. Сӧсыр кырӟасьёс крезьгур но кырӟан пыр сыӵе усьтӥсько, асьсэлэсь вӧсьсэс шараяло - куддыръя зэмос профессионалъёс но озьы уг быгато. Нош жюрилэн тӧроез Анна Алябьева шуэ: адӟимы туж паймымон егитъёсты. Кылсярысь, эстрада кырӟанын 2-тӥ инты сётӥзы Новосибирскысь Даниил Соколкинлы. Та пияш 10 аресысен сирота кылемын, нылпи юртын быдэсмемын. Жюриын пукисьёс огымысь кадь шуо Данииллы: кырӟан удысын тодон-валан басьтондэ азинтоно. Нош 21 аресъем пияшлэн, пе, талы дырыз уг ни тырмы: со 3 интыын ужа, эшшо университетын дышетске. Фольклор удысын туж йӧспӧртэм адскиз Тыва Республикаысь Эрес Санчай-Оол. Со кылъёстэк кырӟа - гульыменыз куара поттэ (горловое пение). Вашкалаос, пе, инкуазьлы матэ кариськыса, тыршо вал тылобурдо сямен, шур сямен куара поттыны. Эшшо Эрес калык инструментъёсын шудэ. Сцена вылэ со потаз эгил нимаськись инструментэн. Со, пе, лиственницалэсь лэсьтэмын, вылаз кеч ку кыскемын, нош сиосыз - вал изнэс. Адӟем карымон усточиос вань асьме шаерамы но. Тани 1-тӥ интыен пусйизы Сарапулысь Александр Пестеревез но Александр Козловез казакъёслэсь кырӟанзэс быдэстэмзы понна. Воргоронъёс «Родные напевы» хорын кырӟало, Александр Козлов ачиз ик та коллективен кивалтэ но. Быдэстэм ужлэн пайдаез Парадельфийской шудонъёсты йылпумъян огвакытэ кык интыын - Операя но балетъя театрын но «Металлург» дворецын - мынӥз. Татын устоосыз номеръёс гала-концертэ огазеяськизы. Собере Шор площадьын флешмоб но яркыт фейерверк вал. — Республика данъяське, таӵе ужрадэз ортчытыны шуд усиз шуыса. Озьы ке но ми ум вунэтэ нуналмысь ужаны - сӧсыръёслэсь улон-вылонзэс капчиятыны. Шаерысьтымы ёросъёсын но городъёсын югдур мед тупатскоз ӟеч пала, - вераз Удмуртиысь Правительстволэн Тӧроез Ярослав Семёнов. Нош Россиысь Парадельфийской комитетлэн быдэсъясь директорез Наталья Крель ушъяз ужрадэз ортчытӥсьёсты. Кылсярысь, Калыклы улон-вылонын юрттон политикая но ужъя министерство быдэс суткаосын дежурство нуиз, вань югдурез син азяз возиз. Озьы ик Культурая но туризмъя министерство ласянь бадӟым уж быдэстэмын - концерт возьматон но мукет площадкаос дасямын, воштӥськонъёс кулэ ке - нош ик тыпыр-тапыр лэсьтэмын. Нош Удмуртиысь зоопарк та нуналъёсы суткаяз 24 час ужаз кадь, вань куноослэн татчы ветлыны мылкыдзы ӝутскиз - бер ӝыт но лыктӥсьёс вал. Бадӟым ужрадэз ортчытыса, Удмуртия но пайда басьтӥз. — Кылдытэмын инклюзивной нылпи хор - татчы 5 аресысен 17 аресозь сӧсыр пиналъёс пыризы. Ижысь транспортын «Вераськись город» система пыӵатэмын - со Удмуртилы кузьым чот кыле, - шуиз Россиысь Парадельфийской комитетлэн президентэз Лидия Абрамова. Нялтас вераса, шоркарлы 13 сыӵе автобус кылёз - кылем арняе соос куноосты ворттылытӥзы, нош табере - огшоры калыкез. Огзэ автобусэз «Вераськись город» системае пыртон 70 сюрс манет сылэ. Инвалидъёс, нимысьтыз программаез телефоназы пыртыса, таӵе автобусъёсын герӟет кылдытыны быгатозы. Водительлэн кабинаяз юри чаклам пусъёс ӝуатскозы, соку со инвалид коляскаен муртэ автобусэ ӝутыны чаклам аппарелез лэзьыны быгатоз. Елена Скворцова Туспуктӥз Максим Егоров  